I Hurup i Sydthy har en kæmpe trold af træ mandag fået savet arme og ben af, så den kan blive flyttet 30 meter længere ned i skoven. Det sker på grund af regler, som John Jensen har svært ved at se meningen i. - Det er tosset, for vi synes, den har en god placering her. Men vi har fundet et godt sted til den, så nu må vi tage det og så komme videre herfra, siger John Jensen. John Jensen er bestyrelsesmedlem i foreningen Ashøjs Venner, som i sommeren 2020 tog initiativ til at rejse en stor trold af kunstneren Thomas Dambo i skoven nær Hurup i Thy. Projektet fik grønt lys fra Thisted Kommune. Skal flyttes i tre omgange Men placeringen endte med at være lidt for tæt på en gravhøj til Miljø- og Fødevareklagenævnets smag, som derfor krævede, at trolden med navnet Ask skulle flyttes. For ifølge reglerne må man ikke rejse byggeri - eller kunst - inden for 100 meter fra en gravhøj. Derfor skal den nu flyttes 30 meter. - Det er lidt besværligt, vi har jo aldrig prøvet sådan noget her før. Og vi vil jo gerne have pindene placeret på den samme pladser igen, så det er lidt specielt, siger John Jensen. Mandag består opgaven i at få adskilt ben og arme fra troldens krop, så den kan blive fragtet over tre omgange. - Vi har mærket op med nogle streger for at være sikker på, at benene har den samme hældning, og at højre fod sidder i højre side. Hellere at det tager en halv dag for meget end en halv dag for lidt, og så det ikke dur. Vi har kun én chance jo. Trolden Ask er lavet af genbrugspaller - og så er han i øvrigt fyldt med 1800 kilogram fortovsfliser for at gøre ham stormsikker. De skal nu også flyttes, forklarer John Jensen. Tirsdag skal en vognmand hjælpe med at flytte trolden de 30 meter.

Referat:
Kunstværket er placeret for tæt på en gravhøj, så nu skal det skilles ad, så det kan blive flyttet 30 meter.